CELEX: 52020PC0256
Language: mt
Date: 2020-06-22
Title: Proposta għal DEĊIŻJONI TA’ IMPLIMENTAZZJONI TAL-KUNSILL li temenda d-Deċiżjoni ta’ Implimentazzjoni tal-Kunsill (UE) 2018/485 li tawtorizza lid-Danimarka tapplika miżura speċjali li tidderoga mill-Artikolu 75 tad-Direttiva 2006/112/KE dwar is-sistema komuni ta’ taxxa fuq il-valur miżjud

IL-KUMMISSJONI EWROPEA
            Brussell, 22.6.2020
            COM(2020) 256 final
            2020/0124(NLE)
            Proposta għal
            DEĊIŻJONI TA’ IMPLIMENTAZZJONI TAL-KUNSILL
            li temenda d-Deċiżjoni ta’ Implimentazzjoni tal-Kunsill (UE) 2018/485 li tawtorizza lid-Danimarka tapplika miżura speċjali li tidderoga mill-Artikolu 75 tad-Direttiva 2006/112/KE dwar is-sistema komuni ta’ taxxa fuq il-valur miżjud
            
               
         
         
            
               MEMORANDUM TA’ SPJEGAZZJONI
            
            
               Skont l-Artikolu 395 tad-Direttiva tal-Kunsill 2006/112/KE tat-28 ta’ Novembru 2006 dwar is-sistema komuni ta’ taxxa fuq il-valur miżjud
                  1
                (“id-Direttiva tal-VAT”), il-Kunsill, li jaġixxi unanimament fuq proposta mill-Kummissjoni, jista’ jawtorizza lil kwalunkwe Stat Membru li jintroduċi miżuri speċjali għal deroga mid-dispożizzjonijiet ta’ dik id-Direttiva, sabiex jissimplifika l-proċedura tal-ġbir tat-taxxa fuq il-valur miżjud (VAT) jew sabiex jipprevjeni ċertu tipi ta’ evażjoni jew evitar tat-taxxa. 
            
            
               Permezz ta’ ittra rreġistrata mal-Kummissjoni fil-21 ta’ Frar 2020, id-Danimarka talbet l-awtorizzazzjoni biex tkompli tapplika skema b’rata fissa għall-użu privat ta’ vetturi kummerċjali ħfief b’piż totali awtorizzat ta’ mhux aktar minn tliet tunnellati, li ġew irreġistrati biss għall-użu tan-negozju, u b’hekk l-applikazzjoni tiġi estiża għall-miżura speċjali mogħtija mid-Deċiżjoni ta’ Implimentazzjoni tal-Kunsill (UE) 2018/485
                  2
                li tidderoga mill-Artikolu 75 tad-Direttiva tal-VAT. 
            
            
               Permezz tal-ittra tat-2 ta’ April 2020, f’konformità mal-Artikolu 395(2) tad-Direttiva tal-VAT, il-Kummissjoni infurmat lill-Istati Membri l-oħra bit-talba tad-Danimarka. Permezz tal-ittra tat-3 ta’ April 2020, il-Kummissjoni nnotifikat lid-Danimarka li kellha l-informazzjoni kollha meħtieġa biex tqis it-talba.
            
            
               1.KUNTEST TAL-PROPOSTA
            
            
               •Raġunijiet u objettivi tal-proposta
            
            
               
                  Sabiex tissimplifika l-ġbir tal-VAT u tiġġieled kontra l-evażjoni tat-taxxa, fl-2011 id-Danimarka talbet deroga li tippermetti l-introduzzjoni ta’ skema b’rata fissa għall-użu privat ta’ vetturi kummerċjali ħfief b’piż awtorizzat ta’ mhux aktar minn tliet tunnellati li jkunu ġew irreġistrati biss għall-użu tan-negozju. It-talba għad-deroga ġiet approvata mid-Deċiżjoni ta’ Implimentazzjoni tal-Kunsill 2012/447/UE tal-24 ta’ Lulju 2012
                     3
                  . Id-Danimarka talbet darbtejn l-estensjoni tal-miżura li ġew approvati mid-Deċiżjoni ta’ Implimentazzjoni tal-Kunsill (UE) 2015/992 tad-19 ta’ Ġunju 2015
                     4
                   u mid-Deċiżjoni ta’ Implimentazzjoni tal-Kunsill (UE) 2018/485. Id-Deċiżjoni ta’ Implimentazzjoni tal-Kunsill tal-aħħar se tiskadi fil-31 ta’ Diċembru 2020. 
               
               
                  Mingħajr tali miżura ta’ deroga, il-leġiżlazzjoni Daniża timplika li kwalunkwe użu privat ta’ tali vettura rreġistrata biss għal finijiet tan-negozju, ikollu bħala konsegwenza li l-persuna taxxabbli titlef għalkollox id-dritt għat-tnaqqis tal-VAT fuq l-ispejjeż tax-xiri tal-vettura. Id-Danimarka tagħmel użu minn dispożizzjoni ta’ status quo skont l-Artikolu 176 tad-Direttiva tal-VAT fir-rigward tat-tnaqqis tal-VAT fuq l-ispejjeż tax-xiri u dawk operazzjonali ta’ vetturi kummerċjali ħfief b’piż awtorizzat ta’ mhux iktar minn tliet tunnellati. Jekk negozju jirreġistra tali vettura kummerċjali ħafifa għal finijiet kummerċjali biss, ikun awtorizzat li jnaqqas il-VAT kollha fuq ix-xiri tal-vettura kif ukoll l-ispejjeż operazzjonali. Madankollu, negozju li jirreġistra vettura kummerċjali ħafifa kemm għall-użu kummerċjali kif ukoll għal dak personali, mhux awtorizzat li jnaqqas il-VAT fuq l-ispiża tax-xiri, iżda jkun jista’ jnaqqas għalkollox il-VAT fuq l-ispejjeż operazzjonali tal-vettura. 
               
               
                  Is-sistema Daniża kif deskritta hawn fuq tista’ tkun ikkumplikata u għalja biex tiġi amministrata, kemm għall-persuna taxxabbli kif ukoll għall-amministrazzjoni tat-taxxa. Għalhekk, id-Danimarka talbet li tapplika proċedura simplifikata kif mogħtija qabel mid-Deċiżjoni ta’ Implimentazzjoni tal-Kunsill 2012/447/UE u sussegwentement mid-Deċiżjoni ta’ Implimentazzjoni tal-Kunsill 2015/992/UE u mid-Deċiżjoni ta’ Implimentazzjoni tal-Kunsill (UE) 2018/485. 
               
               
                  Skont l-Artikolu 75 tad-Direttiva tal-VAT, meta merkanzija li tifforma parti mill-assi ta’ negozju tintuża għal finijiet privati, l-ammont taxxabbli biex tiġi ddeterminata l-VAT dovuta għandu jkun l-ispiża kollha għall-persuna taxxabbli tal-provvediment tas-servizzi. Is-sistema ta’ rata fissa li tintuża fid-Danimarka tista’ tintuża minn persuna taxxabbli għal massimu ta’ għoxrin jum kull sena kalendarja. Skont din is-sistema, il-persuna taxxabbli tħallas tariffa kuljum għall-użu privat tal-vettura. L-ammont b’rata fissa li jeħtieġ jitħallas kuljum għall-użu tal-vettura għal finijiet privati huwa DKK40, u jkopri biss il-VAT. Dan l-ammont ġie stabbilit mill-Gvern Daniż abbażi ta’ analiżi tal-istatistiċi nazzjonali. Ħlas simili, skont leġiżlazzjoni nazzjonali separata, ikun meħtieġ biex ikopri t-taxxa tad-dħul meta tiġi skrappjata karozza tal-kumpanija, flimkien ma’ soprataxxa fuq it-taxxa taċ-ċirkolazzjoni. Jekk persuna taxxabbli tuża l-vettura għal finijiet privati għal aktar minn għoxrin jum f’sena kalendarja, japplikaw ir-regoli ta’ status quo attwali, u l-persuna taxxabbli titlef għalkollox id-dritt għat-tnaqqis mill-ispejjeż tax-xiri tal-vettura.
               
               
                  L-awtoritajiet Daniżi żviluppaw sistema elettronika li permezz tagħha persuni taxxabbli jistgħu jħallsu r-rata fissa ta’ kuljum, online jew permezz ta’ applikazzjoni tal-mobile. Fil-waqt tal-ħlas, il-persuna taxxabbli tirċievi “vawċer ta’ ġurnata” permezz ta’ evidenza dokumentata li l-VAT tkun tħallset. L-awtoritajiet iqisu li s-sistema tissimplifika l-obbligi ta’ kontabbiltà għall-persuni taxxabbli kif ukoll id-dmir tal-awtoritajiet tat-taxxa biex jiġbru u jimponu t-taxxa.
               
               
                  Il-proċedura simplifikata hija fakultattiva. Għalhekk, il-persuna taxxabbli xorta tkun tista’ tirreġistra l-vettura kummerċjali ħafifa tagħha kemm għall-użu tan-negozju kif ukoll għall-użu privat jekk dan ikun jaqbel fiċ-ċirkostanzi tagħha. 
               
               
                  Kif mitlub mill-Artikolu 3 tad-Deċiżjoni ta’ Implimentazzjoni tal-Kunsill (UE) 2018/485, id-Danimarka ressqet rapport dwar ir-reviżjoni tal-miżura flimkien mat-talba għall-estensjoni. Skont l-awtoritajiet Daniżi, il-proċedura ssimplifikata ħadmet tajjeb ħafna fl-aħħar snin u għandhom raġunijiet tajbin biex ikomplu b’tali proċedura.
               
               
                  Għalhekk, jixraq li d-Danimarka tkun awtorizzata tkompli tapplika l-miżura ta’ deroga sal-31 ta’ Diċembru 2023.
               
            
            
               •Konsistenza mad-dispożizzjonijiet eżistenti fil-qasam ta’ politika
            
            
               L-Artikolu 176 tad-Direttiva tal-VAT jistipula li l-Kunsill għandu jiddetermina n-nefqa li minnha ma tistax titnaqqas il-VAT. Sakemm dan iseħħ, huwa jawtorizza lill-Istati Membri jkomplu japplikaw l-esklużjonijiet, li ddaħħlu fis-seħħ fl-1 ta’ Jannar 1979. Għaldaqstant, hemm għadd ta’ dispożizzjonijiet ta’ status quo li jirrestrinġu d-dritt għal tnaqqis marbut mal-karozzi tal-passiġġieri. 
            
            
               
                  Minkejja l-inizjattivi preċedenti biex jiġu stabbiliti regoli li skonthom il-kategoriji tan-nefqa jistgħu jkunu soġġetti għal restrizzjoni fuq id-dritt għat-tnaqqis
                     5
                  , din id-deroga hija xierqa sakemm jiġu armonizzati dawn ir-regoli fil-livell tal-UE.
               
            
            
               2.BAŻI ĠURIDIKA, SUSSIDJARJETÀ U PROPORZJONALITÀ
            
            
               •Bażi ġuridika
            
         
         
            
               
                  L-Artikolu 395 tad-Direttiva tal-VAT.
               
            
            
               •Sussidjarjetà (għall-kompetenza mhux esklużiva) 
            
            
               
                  Meta titqies id-dispożizzjoni tad-Direttiva tal-VAT li fuqha hija bbażata l-proposta, il-proposta hija fil-kompetenza esklużiva tal-Unjoni Ewropea. Għalhekk, il-prinċipju tas-sussidjarjetà ma japplikax.
               
            
            
               •Proporzjonalità
            
            
               Id-Deċiżjoni tikkonċerna awtorizzazzjoni mogħtija lil Stat Membru wara talba tiegħu stess u ma tikkostitwixxi ebda obbligu. 
            
            
               
                  Minħabba l-kamp ta’ applikazzjoni limitat tad-deroga, il-miżura speċjali hija bi proporzjon għall-għan segwit, jiġifieri biex jiġu ssimplifikati l-obbligi tal-VAT u l-ġbir tal-VAT, kif ukoll tiġi miġġielda l-evażjoni tat-taxxa.
               
            
            
               •Għażla tal-istrument
            
            
               
                  L-istrument propost huwa Deċiżjoni ta’ Implimentazzjoni tal-Kunsill.
               
               
                  Skont l-Artikolu 395 tad-Direttiva tal-VAT, huwa possibbli li tingħata deroga mir-regoli komuni tal-VAT biss bl-awtorizzazzjoni tal-Kunsill, li jaġixxi b’mod unanimu fuq proposta tal-Kummissjoni. Deċiżjoni ta’ Implimentazzjoni tal-Kunsill hija l-aktar strument xieraq minħabba li tista’ tiġi indirizzata lil Stat Membru individwali.
               
            
            
               3.RIŻULTATI TAL-EVALWAZZJONIJIET EX POST, TAL-KONSULTAZZJONIJIET MAL-PARTIJIET IKKONĊERNATI U TAL-VALUTAZZJONIJIET TAL-IMPATT
            
            
               •Konsultazzjonijiet mal-partijiet ikkonċernati
            
            
               
                  Ma saret l-ebda konsultazzjoni mal-partijiet ikkonċernati. Il-proposta attwali hija bbażata fuq talba li saret mid-Danimarka u tikkonċerna biss lil dan l-Istat Membru partikolari.
               
            
            
               •Ġbir u użu tal-għarfien espert
            
            
               
                  Ma kienx hemm bżonn ta’ għarfien espert estern.
               
            
            
               •Valutazzjoni tal-impatt
            
            
               
                  Il-proposta tfasslet biex tiġġieled kontra l-evażjoni tal-VAT u biex tissimplifika l-proċedura ta’ impożizzjoni tat-taxxa, u għaldaqstant għandha impatt pożittiv potenzjali fuq in-negozji kif ukoll fuq l-amministrazzjonijiet. Id-Danimarka identifikat is-soluzzjoni bħala miżura xierqa. Id-Danimarka ressqet ir-rapport dwar ir-reviżjoni tal-miżura li skontu l-proċedura ssimplifikata ħadmet tajjeb ħafna fl-aħħar snin u hemm raġunijiet tajbin biex ikomplu b’tali proċedura.
               
               
                  Skont id-data mressqa mid-Danimarka, fl-2017, fl-2018 u fl-2019 rispettivament, inbiegħu 22 383, 25 755 u 28 854 vawċer ta’ ġurnata għal DKK 225, li minnhom il-VAT kienet tammonta għal DKK 40 kull vawċer ta’ ġurnata mibjugħ. Dan ifisser li meta ġiet introdotta, il-miżura ttieħdet sa fejn kien mistenni.
               
            
            
               •Drittijiet fundamentali
            
            
               
                  Il-proposta ma għandhiex konsegwenzi għall-protezzjoni tad-drittijiet fundamentali.
               
            
            
               4.IMPLIKAZZJONIJIET BAĠITARJI
            
         
         
            
               
                  Il-miżura mhi se jkollha l-ebda impatt negattiv fuq ir-riżorsi proprji tal-Unjoni akkumulati mill-VAT.
               
            
            
               5.ELEMENTI OĦRA
            
            
               
                  Il-proposta fiha klawżola ta’ estinzjoni; skadenza awtomatika stabbilita għall-31 ta’ Diċembru 2023.
               
               
                  F’każ li d-Danimarka tikkunsidra estensjoni tal-miżura ta’ deroga lil hinn mill-2023, jenħtieġ li jintbagħat rapport lill-Kummissjoni li jinkludi r-reviżjoni tal-miżura flimkien mat-talba għal estensjoni sa mhux aktar tard mill-31 ta’ Marzu 2023.
               
            
            
               2020/0124 (NLE)
            
            
               Proposta għal
            
            
               DEĊIŻJONI TA’ IMPLIMENTAZZJONI TAL-KUNSILL
            
            
               li temenda d-Deċiżjoni ta’ Implimentazzjoni tal-Kunsill (UE) 2018/485 li tawtorizza lid-Danimarka tapplika miżura speċjali li tidderoga mill-Artikolu 75 tad-Direttiva 2006/112/KE dwar is-sistema komuni ta’ taxxa fuq il-valur miżjud
            
            
               IL-KUNSILL TAL-UNJONI EWROPEA,
            
            
               Wara li kkunsidra t-Trattat dwar il-Funzjonament tal-Unjoni Ewropea, 
            
            
               Wara li kkunsidra d-Direttiva tal-Kunsill 2006/112/KE tat-28 ta’ Novembru 2006 dwar is-sistema komuni ta’ taxxa fuq il-valur miżjud
                  6
               , u b’mod partikolari l-Artikolu 395(1) tagħha,
            
            
               Wara li kkunsidra l-proposta tal-Kummissjoni Ewropea,
            
            
               Billi:
            
            
               (1)Permezz tal-ittra rreġistrata mal-Kummissjoni fil-21 ta’ Frar 2020, f’konformità mal-ewwel subparagrafu tal-Artikolu 395(2) tad-Direttiva 2006/112/KE, id-Danimarka talbet awtorizzazzjoni biex tapplika miżura speċjali li tidderoga mill-Artikolu 75 ta’ dik id-Direttiva li tirregola d-dritt għat-tnaqqis tat-taxxa fuq il-valur miżjud (VAT) tal-input.
            
            
               (2)Permezz ta’ ittra tat-2 ta’ April 2020, skont it-tieni subparagrafu tal-Artikolu 395(2) tad-Direttiva 2006/112/KE, il-Kummissjoni infurmat lill-Istati Membri l-oħra bit-talba li għamlet id-Danimarka. Permezz tal-ittra tat-3 ta’ April 2020, il-Kummissjoni nnotifikat lid-Danimarka li kellha l-informazzjoni kollha meħtieġa biex tqis it-talba.
            
            
               (3)Mingħajr miżura ta’ deroga, il-leġiżlazzjoni fid-Danimarka tipprevedi li jekk vettura kummerċjali ħafifa b’piż totali awtorizzat ta’ mhux aktar minn tliet tunnellati tkun reġistrata mal-awtoritajiet Daniżi biex tintuża għal finijiet ta’ negozju biss, il-persuna taxxabbli tkun tista’ tnaqqas il-VAT tal-input kollu fuq il-prezz tax-xiri u l-ispejjeż operazzjonali tal-vettura. Jekk tali vettura sussegwentement tintuża għal finijiet privati, il-persuna taxxabbli titlef id-dritt għat-tnaqqis tal-VAT imħallsa fuq il-prezz tax-xiri tal-vettura.
            
            
               (4)Sabiex jittaffew il-konsegwenzi ta’ dak ir-reġim, id-Danimarka talbet awtorizzazzjoni biex tintroduċi miżura speċjali li tidderoga mill-Artikolu 75 tad-Direttiva 2006/112/KE. Permezz tad-Deċiżjoni ta’ Implimentazzjoni 2012/447/UE
                  7
               , id-Danimarka kienet awtorizzata li tintroduċi l-miżura speċjali u sussegwentement, l-awtorizzazzjoni ġiet estiża sal-31 ta’ Diċembru 2017
                  8
                permezz tad-Deċiżjoni ta’ Implimentazzjoni tal-Kunsill (UE) 2015/992. Permezz tad-Deċiżjoni ta’ Implimentazzjoni tal-Kunsill (UE) 2018/485
                  9
               , id-Danimarka ġiet awtorizzata tapplika l-miżura speċjali mill-1 ta’ Jannar 2018 sal-31 ta’ Diċembru 2020.
            
            
               (5)Permezz ta’ din il-miżura, persuni taxxabbli li jkunu rreġistraw vettura għal finijiet tan-negozju biss, ikunu jistgħu jużaw il-vettura għal finijiet privati, u jkunu jistgħu jikkalkulaw l-ammont taxxabbli tal-provvista preżunta ta’ servizzi skont l-Artikolu 75 tad-Direttiva 2006/112/KE abbażi ta’ rata fissa ta’ kuljum, mingħajr ma jitilfu d-dritt tagħhom li jnaqqsu l-VAT imħallsa fuq il-prezz tax-xiri tal-vettura.
            
            
               (6)Madankollu, jenħtieġ li dan il-metodu ta’ kalkolu ssimplifikat ikun limitat għal 20 jum ta’ użu għal finijiet privati għal kull sena kalendarja, u l-ammont b’rata fissa tal-VAT li għandu jitħallas jenħtieġ li jkun iffissat għal DKK 40 għal kull jum ta’ użu għal finijiet privati. Dan l-ammont ġie ffissat mill-Gvern Daniż abbażi ta’ analiżi ta’ statistika nazzjonali.
            
            
               (7)Din il-miżura, li jenħtieġ li tapplika għal vetturi kummerċjali ħfief b’piż totali awtorizzat ta’ mhux aktar minn tliet tunnellati, għandha l-għan li tissimplifika l-obbligi tal-VAT tal-persuni taxxabbli li kultant, għal finijiet privati, jużaw vettura li kienet irreġistrata biss għal finijiet ta’ negozju, u b’hekk tiġi ssimplifikata l-proċedura għall-ġbir tal-VAT. Madankollu, jibqa’ possibbli li persuna taxxabbli tagħżel li tirreġistra vettura kummerċjali ħafifa għall-użu kemm għal finijiet ta’ negozju kif ukoll għal dawk privati. Meta tagħmel hekk, il-persuna taxxabbli titlef id-dritt li tnaqqas il-VAT imħallsa fuq il-prezz tax-xiri tal-vettura iżda ma jkollhiex l-obbligu li tħallas imposta ta’ kuljum għal kwalunkwe użu għal finijiet privati.
            
         
         
            
               (8)L-awtorizzazzjoni ta’ miżura li tiżgura li persuna taxxabbli li okkażjonalment tuża għal finijiet privati, vettura rreġistrata biss għal finijiet ta’ negozju, ma tkunx imċaħħda għalkollox mid-dritt għat-tnaqqis tal-VAT tal-input fuq dik il-vettura hija konsistenti mar-regoli ġenerali dwar it-tnaqqis kif stabbiliti bid-Direttiva 2006/112/KE.
            
            
               (9)L-awtorizzazzjoni jenħtieġ li tkun valida għal perjodu limitat u għalhekk jenħtieġ li tiskadi fil-31 ta’ Diċembru 2023.
            
            
               (10)Fil-każ li d-Danimarka titlob estensjoni oħra tal-miżura speċjali lil hinn mill-31 ta’ Diċembru 2023, jenħtieġ li tressaq rapport lill-Kummissjoni flimkien mat-talba għal estensjoni sal-31 ta’ Marzu 2023.
            
            
               (11)Id-deroga se jkollha biss effett negliġibbli fuq l-ammont globali tad-dħul mit-taxxa miġbur fl-istadju tal-konsum finali u ma għandha l-ebda effett negattiv fuq ir-riżorsi proprji tal-Unjoni akkumulati mit-taxxa fuq il-VAT.
            
            
               (12)Għalhekk, id-Deċiżjoni ta’ Implimentazzjoni (UE) 2018/485 jenħtieġ li tiġi emendata skont dan,
            
            
               ADOTTA DIN ID-DEĊIŻJONI: 
            
            
               Artikolu 1
            
            
               Fl-Artikolu 3 tad-Deċiżjoni ta’ Implimentazzjoni (UE) 2018/485, it-tieni u t-tielet paragrafi huma sostitwiti b’dan li ġej:
            
            
               “Hija għandha tapplika mill-1 ta’ Jannar 2018 sal-31 ta’ Diċembru 2023.
            
            
               Kull talba għall-estensjoni tal-miżura prevista f’din id-Deċiżjoni għandha titressaq lill-Kummissjoni sal-31 ta' Marzu 2023 u għandha tiġi akkumpanjata b’rapport li jinkludi reviżjoni tal-miżura.”.
            
            
               Artikolu 2
            
            
               Din id-Deċiżjoni hija indirizzata lir-Renju tad-Danimarka.
            
            
               Magħmul fi Brussell,
            
            
               
                     Għall-Kunsill
               
               
                     Il-President
               
            
         
         
            
                  
                     (1)
                  
                        ĠU L 347, 11.12.2006, p. 1.
               
               
                  
                     (2)
                  
                        ĠU L 81, 23.3.2018, p. 13-14.
               
               
                  
                     (3)
                  
                        ĠU L 202, 28.7.2012, p. 24-25.
               
               
                  
                     (4)
                  
                        ĠU L 159, 25.6.2015, p. 66-67. 
               
               
                  
                     (5)
                  
                        KUMM (2004) 728 final - Proposta għal Direttiva tal-Kunsill li temenda d-Direttiva 77/388/KEE bl-għan li jiġu ssimplifikati l-obbligazzjonijiet tat-taxxa fuq il-valur miżjud (ĠU C 24, 29.1.2005, p.10) irtirata fil-21 ta’ Mejju 2014
                  
                   (ĠU C 153 21. 05. 2014, p. 3) 
               
               
                  
                     (6)
                  
                        ĠU L 347, 11.12.2006, p. 1.
               
               
                  
                     (7)
                  
                        ĠU L 202, 28.7.2012, p. 24-25.
               
               
                  
                     (8)
                  
                        ĠU L 159, 25.6.2015, p. 66-67. 
               
               
                  
                     (9)
                  
                        ĠU L 81, 23.3.2018, p. 13-14.